# సప్తగిరి (నటుడు)

| సప్తగిరి(Sapthagiri) |
| --- |
| జననం | వెంకట ప్రభు ప్రసాద్ పుంగనూరు, చిత్తూరు జిల్లా |
| వృత్తి | హాస్యనటుడు, సహాయ దర్శకుడు |
| క్రియాశీలక సంవత్సరాలు | 2006 - ప్రస్తుతం |
| తల్లిదండ్రులు | చిట్టెమ్మ |

**సప్తగిరి** ఒక తెలుగు సినీ హాస్యనటుడు. అతని అసలు పేరు వెంకట ప్రభు ప్రసాద్. తర్వాత తన పేరును సప్తగిరి అని మార్చుకున్నాడు. అతని స్వస్థలం చిత్తూరు జిల్లా, పుంగనూరు. నటుడు కాక మునుపు సహాయ దర్శకుడిగా పనిచేశాడు. బొమ్మరిల్లు సినిమా దర్శకుడైన భాస్కర్ దర్శకత్వంలో అల్లు అర్జున్ కథానాయకుడిగా వచ్చిన పరుగు సినిమా అతనికి నటుడిగా గుర్తింపునిచ్చింది. ప్రేమకథా చిత్రమ్,వెంకటాద్రి ఎక్స్‌ప్రెస్ సినిమాలతో మంచి పేరు తెచ్చుకుని నటుడిగా స్థిరపడిపోయాడు. సప్తగిరి చాలా లోబడ్జెట్ కామెడీ సినిమాల్లో కనిపించాడు.
2016 డిసెంబరులో వచ్చిన సప్తగిరి ఎక్స్ ప్రెస్ సినిమా ద్వారా కథానాయకుడయ్యాడు.

## వ్యక్తిగత జీవితం

సప్తగిరి అసలు పేరు వెంకట ప్రభు ప్రసాద్. ఇతను చిత్తూరు జిల్లా, ఐరాల ప్రాంతంలో పుట్టి పెరిగాడు. తండ్రి అటవీ శాఖలో ఉద్యోగి. ఇంటర్ వరకు చదివాడు. తరువాత ఎంసెట్ లో మంచి ర్యాంకు రాలేదు. ఇంటర్ పరీక్షలయ్యాక ఒక రోజు తిరుమలలో వెంకటేశ్వర స్వామి దర్శనానికి వెళ్ళాడు. అక్కడ ఓ సాధువు రూపంలో కనిపించిన వ్యక్తి ఇతన్ని *సప్తగిరి* అని సంబోధించడంతో అదెందుకో బాగుందనిపించి తరువాత తన పేరును సప్తగిరి అని మార్చుకున్నాడు. ఇంటర్ చదివేటప్పుడే సినిమాలు చూడ్డం బాగా అలవాటు అయ్యింది. అలాగని కేవలం చూసి వదిలేయడమే కాకుండా వాటిని నిశితంగా పరిశీలించేవాడు. క్రమంగా సినీ రంగం వైపు ఆసక్తి కలిగింది.

## కెరీర్

### తొలినాళ్ళు

ఇంటర్ అయిపోయిన తర్వాత హైదరాబాదుకు వెళ్ళి అవకాశాల కోసం ప్రయత్నించాలనుకున్నాడు. అక్కడ మల్టీమీడియా కోర్సు చేస్తానని ఇంట్లో చెప్పి హైదరాబాదుకు వచ్చాడు. తనకు అన్నయ్య వరసైన సతీష్ అనే వ్యక్తి ఇంట్లో ఉండేవాడు. మొదట్లో దర్శకత్వం వైపే ఆసక్తి ఉండేది కానీ నటనలో ఏమాత్రం ఆసక్తి లేదు. ఇంగ్లీషులో పరిజ్ఞానం పెంచుకుందామని ఎస్. ఆర్. నగర్ లోని ఓ శిక్షణా కేంద్రంలో చేరాడు. కానీ రెండు నెలలు గడిచాక అందులో పురోభివృద్ధి లేకపోవడంతో దానిని వదిలేశాడు. సహాయ దర్శకుడిగా అవకాశం కోసం స్టూడియోల చుట్టూ తిరిగే వాడు.

### సహాయ దర్శకుడిగా

అన్నయ్య ఇంటికి దగ్గర్లోనే రమేష్ వర్మ అనే పబ్లిసిటీ డిజైనర్ ఉండేవాడు. అక్కడికి క్రమం తప్పకుండా వెళుతూ సినీ పరిశ్రమ వ్యక్తులతో పరిచయాలు పెంచుకున్నాడు. దర్శకుడు విరించి వర్మ, సప్తగిరి కలిసి అవకాశాల కోసం ప్రయత్నించేవాళ్ళు. ముందుగా రమేష్ వర్మ తరుణ్ తో ఒక వూరిలో అనే సినిమా చేయాలనుకున్నాడు. ఆ సినిమా కోసం సప్తగిరిని చెన్నైకి పంపించాడు. కానీ రెండేళ్ళు గడుస్తున్నా ఆ సినిమా ఆలస్యం అవుతుండటంతో అతనికి ఆర్థిక ఇబ్బందులు ఎదురయ్యాయి. దాంతో రమేష్ వర్మ ఇతన్ని శేఖర్ సూరి దగ్గర చేరమన్నాడు. శేఖర్ సూరి దర్శకత్వం వహిస్తున్న ఎ ఫిల్మ్ బై అరవింద్ కోసం సహాయ దర్శకుడిగా చేరమన్నాడు. ఈ సినిమాలో పనిచేయడం ద్వారా సప్తగిరి సినిమా యొక్క అన్ని విభాగాల గురించి తెలుసుకుంటూ సినీ ప్రముఖులతో మరిన్ని పరిచయాలు పెంచుకున్నాడు. అలాగే సినిమా పూర్తయ్యే సరికి ముగ్గురు సహాయ దర్శకులు మాత్రమే మిగలడంతో పని ఎక్కువ కావడంతో పాటు పరిజ్ఞానం కూడా లభించింది.

### నటుడిగా

తరువాత భాస్కర్ దర్శకత్వంలో వచ్చిన బొమ్మరిల్లు సినిమాకు సహాయ దర్శకుడిగా అవకాశం వచ్చింది. ఆ సినిమా నిర్మాత దిల్ రాజుకు సహాయ దర్శకుల చేత చిన్న చిన్న వేషాలు వేయించడం ఆనవాయితీ. దాంతో బొమ్మరిల్లు సినిమాలో చిన్న పాత్రలో మొదటి సారిగా తెరపై కనిపించాడు. తర్వాత భాస్కర్ దగ్గరే పరుగు సినిమాకు అసోసిసియేట్ డైరెక్టరుగా చేరాడు. బొమ్మరిల్లు సినిమాలో తన హావభావాల్ని పరిశీలించిన భాస్కర్ ఈ సినిమాలో కూడా ఓ పాత్ర రూపకల్పన చేశాడు. మొదట్లో నటించడం ఇష్టం లేకపోయినా అవకాశం పోగొట్టుకోకుండా ఉండటం కోసం నటన, దర్శకత్వం రెండు పనులూ చేశాడు. తర్వాత స్నేహితుడు ఆనంద్ రంగా తీసిన ఓయ్ సినిమాలో నటించాడు. నటనలో అవకాశాలు ఎక్కువగా రాసాగాయి. కందిరీగ, దరువు, నిప్పు, మంత్ర, గబ్బర్‌ సింగ్‌ లాంటి సినిమాల్లో నటించాడు. అదే సమయంలో దర్శకుడు మారుతి తీసిన ఈ రోజుల్లో సినిమా అతి తక్కువ బడ్జెట్ లో విడుదలై మంచి విజయం సాధించింది. ఎ ఫిల్మ్ బై అరవింద్ సినిమా సమయంలో సప్తగిరి, మారుతి కలిసి చాలా రోజులు పనిచేశారు. ఆ పరిచయంతో మారుతి తర్వాత తీస్తున్న ప్రేమకథా చిత్రమ్లో అవకాశం కల్పించాడు. అందులో పాత్ర అతనికి మంచి పేరు తెచ్చి పెట్టింది. దీని తర్వాత దృశ్యం, మనం, పవర్, ఎక్స్ ప్రెస్ రాజా, సోగ్గాడే చిన్ని నాయనా, మజ్ను తదితర చిత్రాల్లో నటించాడు.

ఒక రోజు విమానంలో వస్తుండగా ఓ తమిళ సినిమా చూసి దాన్ని తెలుగు నేటివిటీకి తగ్గట్లుగా మార్పులు చేసుకుని అందులో కథానాయకుడిగా నటిస్తే బాగుంటుందని అనుకుని స్నేహితులను సంప్రదించాడు. అలాగే తను వైద్యం కోసం వెళుతున్న హోమియో వైద్యుడు డాక్టర్ రవి కిరణ్ ఆ సినిమాను నిర్మాతగా ఉండటానికి ముందుకు వచ్చాడు. సప్తగిరి ఎక్స్ ప్రెస్ అనే పేరుతో 2016 డిసెంబరులో ఈ సినిమా విడుదలైంది. ఇది సప్తగిరికి కథానాయకుడిగా మొదటి సినిమా.

## సినిమాలు

* పరుగు
* గణేష్ (2009)
* సాధ్యం
* కందిరీగ
* నిప్పు
* దరువు
* గబ్బర్ సింగ్
* వెంకటాద్రి ఎక్స్‌ప్రెస్
* ప్రేమకథా చిత్రమ్
* కొత్త జంట (2014)
* ప్యార్ మే పడిపోయానే (2014)
* జోరు (2014)
* అమృతం చందమామలో (2014)
* ఎక్స్‌ప్రెస్ రాజా
* దృశ్యం
* తిక్క
* గడ్డం గ్యాంగ్
* జతకలిసే (2015)
* గాయకుడు (2015)
* బీరువా (2015)
* కొలంబస్ (2015)
* టెంపర్
* కృష్ణమ్మ కలిపింది ఇద్దరినీ (2015)
* సౌఖ్యం (2015)
* దోచేయ్ (2015)
* బందిపోటు
* మోసగాళ్ళకి మోసగాడు
* కృష్ణమ్మ కలిపింది ఇద్దరిని
* జక్కన్న (2016)
* రాణి గారి బంగళా (2016)
* పవర్
* బ్రూస్ లీ
* లక్ష్మీ రావే మా ఇంటికి (2014)
* జ్యోతిలక్ష్మీ (2015)
* మోసగాళ్లకు మోసగాడు (2015)
* మనం
* లోఫర్
* కొరియర్ బాయ్ కళ్యాణ్ (2015)
* వేర్ ఈజ్ విద్యా బాలన్ (2015)
* సౌఖ్యం
* సోగ్గాడే చిన్నినాయనా
* సుప్రీమ్ (2016)
* సప్తగిరి ఎక్స్‌ప్రెస్ (2016)
* కృష్ణాష్టమి (2016)
* సప్తగిరి ఎల్.ఎల్.బి (2017)
* రాధ (2017)
* ఏంజెల్ (2017)
* చిత్రాంగద (2017)
* తెనాలి రామకృష్ణ బిఏ.బిఎల్ (2019)
* వజ్ర కవచధర గోవింద (2019)
* ఒరేయ్ బుజ్జిగా (2020)
* కథ కంచికి మనం ఇంటికి (2021)
* శ్రీకారం (2021)
* భీమ్లా నాయక్- భీమ్లా నాయక్ పాటలో (2022)
* వాంటెడ్ పండుగాడ్ (2022)
* లైక్ షేర్ అండ్ సబ్‌స్క్రైబ్ (2022)
* క్రేజీ ఫెలో (2022)
* గాలోడు (2022)
* ఐరావతం (2022)
* వీర సింహా రెడ్డి (2023)
* వాల్తేరు వీరయ్య (2023)
* నారాయణ & కో (2023)
* కళ్యాణం కమనీయం (2023)
* ఆర్గానిక్ మామ హైబ్రీడ్ అల్లుడు (2023)
* రామబాణం (2023)
* మీటర్ (2023)
* అన్‌స్టాపబుల్ (2023)
* స్లమ్ డామ్ హస్బెండ్ (2023)
* సౌండ్ పార్టీ (2023)
* సలార్ పార్ట్‌ 1
* వి లవ్ బ్యాడ్ బాయ్స్ (2024)
* ప్రతినిధి 2 (2024)
* ది రాజా సాబ్ (2024)
* డియర్ ఉమ
* భవనమ్ (2024)
* లగ్గం (2024)
* పెళ్ళి కాని ప్రసాద్ (2025)
* సతీ లీలావతి (2026)
* సరస్వతి (2026)
* మిస్టర్ వర్క్ ఫ్రమ్ హోమ్ (2026)
* పోలీస్ కంప్లైంట్ (2026)
* పురుష (2026)

## మూలాలు

## బయటి లింకులు

* ఇంటర్నెట్ మూవీ డేటాబేసు లో సప్తగిరి పేజీ